
Apimties brūkšnio rašymas
Rašybos tikslams vartojamas brūkšnys, kaip ir brūkšnelis, dažniausiai rašomas be tarpų, nors kaip skyrybos ženklas visada rašomas su tarpais.
Apimties brūkšnį tarp skaičių rekomenduojama rašyti be tarpų šiais atvejais:
a) tarp dviejų ar daugiau skaitmenų, žyminčių pradinę ir galinę laiko, kiekio, eilės, vietos ir pan. ribas, pvz.: 1918–1940 m. Lietuva buvo nepriklausoma valstybė. Dieną bus 18–20 °C šilumos.
b) tarp skaitmenų, žyminčių apytikslį skaičių, kiekį, dydį, pvz.: vidutinis greitis 80–90 km per valandą. Miegoti reikia 7–8 valandas per parą.
Tarpų palikimas abipus brūkšnio klaida nelaikomas, ypač vengiant grafinių nesklandumų, pvz., kai apimties brūkšnys dedamas tarp skirtingų ženklų, pvz., 2017 m. IV ketvirtis – 2018 m. II ketvirtis.
Tarpai abipus apimties brūkšnio paliekami, kai brūkšnys rašomas tarp skaitmenų grupių, jau sujungtų brūkšniais ar brūkšneliais, pvz.: 2016–2017 – 2017–2018 mokslo metų rezultatai.
Vietoj junginio su apimties brūkšniu nurodant ribas galima vartoti prielinksnių nuo ... iki konstrukciją.
Rašant apytikrį skaičių žodžiais apimties brūkšnys paprastai nededamas, pvz., dokumentus tvarko tris keturis mėnesius.
Apimties brūkšnį tarp žodžių rekomenduojama rašyti be tarpų šiais atvejais: 
a) tarp geografinių, topografinių objektų vardų nusakant autobusų, troleibusų, traukinių maršrutus, pvz.: Santariškės–Oro uostas, Žvėrynas–Gudelių šilas–Lazdynai–Ungurių g., 5 autobuso maršrutas Pašilaičiai–Perkūnkiemio g.–Tuskulėnų g.–Šiaurės miestelis. 
b) tarp geografinių, topografinių objektų vardų rašant kelių, magistralių pavadinimus, pvz., kelyje A10 Panevėžys–Pasvalys–Ryga įrengta sankryža.
c) tarp dviejų ar daugiau žodžių, žyminčių pradinę ir galinę laiko, kiekio, eilės, vietos ir pan. ribas, pvz., Martyno Mažvydo biblioteka sausio–kovo mėnesiais kviečia į fotografo Stanislovo Žvirgždo paskaitas. 
d) rašant keliakalbių žodynų pavadinimus, pvz., išleistas naujas „Anglų–lietuvių kalbų žodyno“ leidimas.
Tarpų palikimas tarp žodžių abipus brūkšnio klaida nelaikomas, ypač siekiant išvengti grafinių nesklandumų, pvz., autobuso maršrutas Pašilaičiai – Perkūnkiemio g. – Tuskulėnų g. – Šiaurės miestelis.
Apimties brūkšnys gali būti rašomas šiais atvejais: 
a) tarp dviejų veikėjų (kūrėjų, atradėjų) pavardžių, kuriomis apibūdinamas vienas objektas, pvz., Heilo–Bopo kometa;
b) tarp dviejų ir daugiau gyvenamųjų vietovių, kurios sujungiamos į bendrą sąlyginį antrinį darinį, pavadinimų, pvz., Vilniaus–Kauno dvimiestis, Butniūnų–Gedučių seniūnaitija. 
c) tarp dviejų veiksmažodinių daiktavardžių ar veiksmažodžio formų, reiškiančių dvišalius santykius, pvz.: pirkimo–pardavimo sutartis, dokumentų perdavimo–priėmimo aktas, ūkio subjektai, perkantys–parduodantys žalią pieną.
Tarp dviejų veiksmažodinių daiktavardžių, reiškiančių dvišalius santykius, netinka brūkšnelis, nes nurodomi skirtingi dalykai, pvz., pirkimo–pardavimo sutartis (ne namo pirkimo-pardavimo sutartis).

